**СТОПАНСКА КОНЮНКТУРА**

**БИЗНЕС АНКЕТИ НА НСИ, ЯНУАРИ 2025 ГОДИНА**

През януари 2025 г. **общият показател на бизнес климата** остава на равнището си от декември 2024 г. (от 18.7% на 18.6%) (виж фиг. 1 от приложението). Повишение на показателя се наблюдава в строителството, в промишлеността запазва приблизително нивото си от предходния месец, а в търговията на дребно и в сектора на услугите е регистрирано понижение.

**Промишленост.** Съставният показател „бизнес климат в промишлеността“ остава почти на равнището си от декември 2024 г. (от 17.7% на 17.4%) (виж фиг. 2 от приложението). Очакванията на промишлените предприемачи както за бизнес състоянието на предприятията през следващите шест месеца, така и за дейността през следващите три месеца (виж фиг. 3 от приложението), са благоприятни. През януари 2025 г. в сравнение с октомври 2024 г. се наблюдава повишение на средното натоварване на мощностите (с 1.0 пункт), което достига 74.2%.

Основните проблеми, ограничаващи дейността в сектора, продължават да бъдат несигурната икономическа среда и недостигът на работна сила, посочени съответно от 56.9 и 31.7% от предприятията (виж фиг. 4 от приложението).

Относно продажните цени в промишлеността по-голяма част от мениджърите предвиждат те да останат без промяна през следващите три месеца (виж фиг. 5 от приложението).

**Строителство.** През януари съставният показател „бизнес климат в строителството“ се повишава с 2.7 пункта (от 16.9% на 19.6%) (виж фиг. 6 от приложението) главно поради подобрените очаквания на строителните предприемачи за бизнес състоянието на предприятията през следващите шест месеца. По-оптимистични са и прогнозите им относно строителната активност през следващите три месеца (виж фиг. 7 от приложението).

Най-сериозните затруднения за развитието на бизнеса остават свързани с несигурната икономическа среда, недостигът на работна сила и цените на материалите, въпреки че през последния месец се отчита намаление на отрицателното им въздействие (виж фиг. 8 от приложението).

Очакванията на строителните предприемачи по отношение на продажните цени през следващите три месеца са в посока на увеличение (виж фиг. 9 от приложението).

**Търговия на дребно.** Съставният показател „бизнес климат в търговията на дребно“ намалява с 1.8 пункта (от 29.4% на 27.6%) (виж фиг. 10 от приложението), което се дължи на по-резервираните очаквания на търговците на дребно за бизнес

състоянието на предприятията през следващите шест месеца. Същевременно обаче прогнозите им за обема на продажбите и поръчките към доставчиците през следващите три месеца (виж фиг. 11 от приложението) се подобряват.

Несигурната икономическа среда, конкуренцията в бранша и недостатъчното търсене остават основните пречки за дейността на предприятията (виж фиг. 12 от приложението).

Относно продажните цени търговците на дребно продължават да очакват те да се повишат през следващите три месеца (виж фиг. 13 от приложението).

**Услуги[[1]](#footnote-1)**. През януари съставният показател „бизнес климат в сектора на услугите“ се понижава с 1.0 пункт (от 11.9% на 10.9%) (виж фиг. 14 от приложението), в резултат на по-неблагоприятните очаквания на мениджърите за бизнес състоянието на предприятията през следващите шест месеца. Резервирани са и прогнозите им относно търсенето на услуги през следващите три месеца (виж фиг. 15 от приложението).

Основният фактор, ограничаващ развитието на бизнеса, продължава да бъде несигурната икономическа среда, посочена от 53.9% от предприятията. На второ и трето място са конкуренцията в бранша и недостигът на работна сила (виж фиг. 16 от приложението).

В сравнение с декември 2024 г. нараства делът на мениджърите, които прогнозират продажните цени в сектора на услугите да се повишат през следващите три месеца (виж фиг. 17 от приложението).

**Методологични бележки**

Бизнес наблюденията в промишлеността, строителството, търговията на дребно и в сектора на услугите събират информация за мненията на предприемачите по отношение на състоянието и развитието на техния бизнес.

От май 2002 г. всички бизнес наблюдения се финансират съвместно от НСИ и Европейската комисия () съгласно подписани споразумения между двете институции. НСИ се ангажира да провежда наблюденията съгласно Хармонизираната програма на Европейския съюз. Всяко съобщение или публикация на НСИ е с автор НСИ и Комисията не носи отговорност за ползата, която може да бъде извлечена от информацията, съдържаща се в тях.

От юли 2010 г. НСИ публикува данните от бизнес анкетите съобразно новата Класификация на икономическите дейности (КИД - 2008) (NACE, Rev. 2). Всички динамични редове са преизчислени съобразно Класификацията и са съпоставими във времето.

Отговорите на въпросите от анкетите са представени в тристепенна категорийна скала от типа: „увеличение“, „без промяна“, „намаление“ или „над нормално“, „нормално“, „под нормално“. Балансите на оценките се изчисляват като разлика на относителните дялове по екстремните варианти на отговор. Показателят „бизнес климат“ е средна геометрична на балансите на оценките за настоящата и за очакваната бизнес ситуация в предприятията през следващите шест месеца.

Общият показател на бизнес климата е средна претеглена на четири отраслови показателя на бизнес климата - в промишлеността, строителството, търговията на дребно и в сектора на услугите, като последният показател е включен в общия динамичен ред от май 2002 година.

**Приложение**

**Фиг. 1. Бизнес климат - общо**



**Фиг. 2. Бизнес климат в промишлеността**



**Фиг. 3. Очаквана производствена активност в промишлеността**

**през следващите три месеца**



**Фиг. 4. Фактори, затрудняващи дейността в промишлеността**

**(относителен дял от предприятията)**



**Фиг. 5. Очаквания за продажните цени в промишлеността**

**през следващите три месеца**



**Фиг. 6. Бизнес климат в строителството**



**Фиг. 7. Очаквана строителна активност**

**през следващите три месеца**



**Фиг. 8. Фактори, затрудняващи дейността в строителството**

**(относителен дял от предприятията)**



**Фиг. 9. Очаквания за продажните цени в строителството**

**през следващите три месеца**



**Фиг. 10. Бизнес климат в търговията на дребно**



**Фиг. 11. Очаквания за поръчките към доставчиците в търговията на дребно през следващите три месеца**



**Фиг. 12. Фактори, затрудняващи дейността в търговията на дребно**

**(относителен дял от предприятията)**



**Фиг. 13. Очаквания за продажните цени в търговията на дребно**

**през следващите три месеца**



**Фиг. 14. Бизнес климат в сектора на услугите**



**Фиг. 15. Очаквано търсене в сектора на услугите**

**през следващите три месеца**



**Фиг. 16. Фактори, затрудняващи дейността в сектора на услугите**

**(относителен дял от предприятията)**



**Фиг. 17. Очаквания за продажните цени в сектора на услугите**

**през следващите три месеца**



1. Без търговия. [↑](#footnote-ref-1)